'Samaritaan' ontvoer glo baba van paar dae oud | Netwerk24
23 Junie 2021 11:19
Lt.kol. Amanda Funani, polisiewoordvoerder in Noordwes, sê die polisie soek nou na die vrou wat verlede week verdwyn het met die baba van enkele dae oud.
Die 17-jarige ma van die meisie het op 14 Junie haar baba tuis in die Klerksdorp-omgewing gehad.
"Die baba is toe op 17 Junie in die Klerksdorp-hospitaal opgeneem om seker te maak sy is gesond en later die dag weer ontslaan," sê Funani in 'n mediaverklaring.
"Toe die ma met haar baba by die hospitaal uitloop, het 'n vrou haar glo genader en aangebied om vir haar tekkies te koop omdat sy op die koue dag net plakkies gedra het."
Die jong ma is saam met die ander vrou na 'n winkelsentrum, waar die vrou glo vir haar geld gegee het om die skoene te gaan koop.
Die vermeende ontvoerder het die baba by haar gehou om na haar te kyk terwyl die ma weg is. Toe die ma uit die winkel kom, was die ander vrou en haar baba skoonveld. Sy het die klag by die polisie ingedien en 'n saak van menseroof is geopen.
Volgens die polisie is die Tswanasprekende verdagte vermoedelik in haar vroeë 30's. Sy is sowat 1,65 m lank en het ten tyde van die voorval 'n swart denim en pienk hemp gedra. Enigiemand met inligting kan sers. Kenny Ntshekane by 082 568 6909 of Stop Misdaad by 08600 10111 bel.